કુમારીએ વિનંતી સ્વીકારી. આઠ ભાઈઓના આઠ અને પોતાનો એમ કુલ મળીને ભારતવર્ષના નવ ખંડના બોતેર ભાગ કર્યાઃ મંડળ પ્રદેશમાં ચાર કરોડ ગામ સામેલ કર્યા. અઢી કરોડ ગામનો બનેલો પ્રદેશ બાલાક કહેવાય છે. ખુરાસાહણક દેશમાં સવા કરોડ ગામ છે. અંધારમાં ચાર લાખ ગામ છે. નેપાળમાં એક લાખ ગામ છે. કાન્યકુબ્જ દેશ છત્રીસ લાખ ગામનો બનેલો છે. જનક પ્રદેશનાં બોતેર લાખ ગામ છે. ગૌડ દેશનાં અઢાર લાખ ગામ છે. કામરૂપનાં નવ લાખ, લાહર્વ અને માલદેશમાં નવ નવ લાખ ગામ છે. પામ્બીપુરમાં સાત લાખ, રટરાજમાં સાત લાખ, હરિઆલમાં પાંચ લાખ, ઇડદેશમાં સાડા ત્રણ લાખ, થામ્ભણવાહકમાં સાડા ત્રણ લાખ, નીલપુરમાં એકવીસ હજાર, અમ્લદેશમાં એક લાખ, નરેન્દુ દેશમાં સવા લાખ, તિલંગ દેશમાં સવા લાખ, મેવાડ દેશમાં સવા લાખ, બાગુરિ દેશમાં એંસી હજાર, ગુર્જર દેશમાં સત્તર હજાર, પાંડુ દેશમાં સત્તર હજાર, તેજાકુતિમાં બેતાળીસ હજાર, કાશ્મીર મંડળમાં અડસઠ હજાર, કોંકણ દેશમાં છત્રીસ હજાર, લઘુ કોંકણ દેશમાં 1440 ગામ, સૌરાષ્ટ્રમાં પંચાવન હજાર ગામ તથા તાડ દેશમાં એકવીસ હજાર ગામ આવેલાં મનાય છે. અતિસિંધુમાં દસ હજાર, અશ્વમુખમાં દસ હજાર, સજાનુહૂતિ દેશમાં દસ હજાર, વેણુ દેશમાં દસ હજાર, કલહજ દેશમાં દસ હજાર, દ્રવિડ દેશમાં દસ હજાર, ભદ્રાશ્વ તથા દેવ ભદ્રાશ્વમાં પણ દસ દસ હજાર ગામ, ચિરાયુષમાં દસ હજાર, યમકોટિ દેશમાં દસ હજાર અને રોનક દેશમાં અઢાર કરોડ ગામ છે. કામરુ, કર્ણાટક અને મંગલ એ પ્રત્યેક દેશમાં સવા લાખ ગામ છે. સ્ત્રીરાજ્યમાં પાંચ લાખ અને પુલસ્તિ દેશમાં દસ લાખ ગામ છે. કાંબોજમાં દસ લાખ, કૌશલમાં દસ લાખ, વાહિનકમાં ચાર લાખ, લંકામાં છત્રીસ હજાર, વર્ધમાનમાં ચોસઠ હજાર, સિંહલદ્વીપમાં દસ હજાર, પાંડ્ય દેશમાં છત્રીસ હજાર, મૂલસ્થાનમાં પચીસ હજાર, યવન દેશમાં ચાળીસ હજાર અને પક્ષબાહુમાં ચાર હજાર દેશ ગણવામાં આવે છે… આમ કુમારીએ બોતેર દેશ અને તેના ગામોનું વર્ણન કર્યું. એ સમયના ભારતનાં કુલ ગામોની સંખ્યા 96 કરોડ 72 લાખ અને 36 હજાર છે. કુમારીએ પોતાના ભાગે આવેલા પ્રદેશો સહિતના દેશોના ભાગ પાડીને ભત્રીજાઓને આપી દીધા. ભત્રીજાઓ પોતાની ફોઈનો ભાગ લેવા ઇચ્છતા નહોતા, પણ કુમારીએ સમુદ્ર સુધીના નવ ખંડના વિભાગ કરીને ભત્રીજાઓને સોંપી દીધા… કુમારીએ જે કુશળતાથી ગામો તથા પ્રદેશોની ગણતરી અને વહેંચણી કરી તે પુરવાર કરે છે કે એ ગણિતશાસ્ત્રમાં પારંગત હતી!